วิตกหนี้กรีซฉุดตลาดหุ้นยุโรปปิดวานนี้ปรับลง
ตลาดหุ้นยุโรปปิดลบเมื่อคืนนี้ (9 มิ.ย.) โดยดัชนี Stoxx Europe 600 ทำสถิติปิดลบติดต่อกัน 6 วันทำการ เนื่องจากนักลงทุนยังคงวิตกกังวลเกี่ยวกับวิกฤตหนี้สินของกรีซ หลังจากมีรายงานว่าเจ้าหน้าที่สหภาพยุโรป (EU) ได้ปฏิเสธข้อเสนอการปฎิรูปเศรษฐกิจของกรีซ 
10 มิ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ลดลง 0.4% ปิดวานนี้ (9 มิ.ย.) ที่ 383.87 จุด, ดัชนี CAC-40 ตลาดหุ้นฝรั่งเศสปิดที่ 4,850.22 จุด ลดลง 7.44 จุด หรือ -0.15%, ดัชนี DAX ตลาดหุ้นเยอรมันปิดที่ 11,001.29 จุด ลดลง 63.63 จุด หรือ -0.58% และดัชนี FTSE 100 ตลาดหุ้นลอนดอนปิดที่ 6,753.80 จุด ลดลง 36.24 จุด หรือ -0.53%
ตลาดหุ้นยุโรปยังคงได้รับแรงกดดันจากปัญหาหนี้สินของกรีซ โดยล่าสุดมีรายงานว่า กรีซได้ยื่นข้อเสนอปฏิรูปเศรษฐกิจต่อเจ้าหนี้เมื่อวานนี้ เพื่อแลกกับการขอรับเงินช่วยเหลืองวดต่อไป แต่เจ้าหน้าที่หลายรายของ EU ได้ปฏิเสธที่จะยอมรับข้อเสนอดังกล่าวของกรีซ โดยระบุว่า ข้อเสนอเหล่านี้ยังไม่เพียงพอที่จะทำให้ EU มอบเงินช่วยเหลืองวดต่อไป
ทั้งนี้ ข้อเสนอดังกล่าวของกรีซนั้น ครอบคลุมถึงเป้าหมายด้านภาษี หนี้สิน และงบประมาณของประเทศ นอกจากนี้ กรีซยังได้ขอใช้เงินจากกองทุนกลไกรักษาเสถียรภาพยุโรป (ESM) เพื่อนำไปชำระพันธบัตรที่ถือครองโดยธนาคารกลางยุโรป (ECB) ซึ่งจะครบกำหนดไถ่ถอนในช่วงเดือนก.ค.และส.ค.นี้
หุ้นดอยช์ เทเลคอม ดิ่งลง 2.7% หลังจากมีรายงานว่าผู้บริหารของดอยช์ เทเลคอม ไม่ให้ความสนใจที่จะควบรวมกิจการที-โมบาย ยูเอส อิงค์ เข้ากับดิช เน็ทเวิร์ค คอร์ ส่วนหุ้นดอยช์ แบงก์ ร่วงลง 2.5% จากข่าวที่ว่า สำนักงานหลายแห่งของดอยช์ แบงก์ ในกรุงแฟรงค์เฟิร์ตถูกทางการเยอรมนีรุดเข้าตรวจสอบหาข้อมูลเกี่ยวกับการทำธุรกรรมหลักทรัพย์ของลูกค้าธนาคาร
ขณะที่หุ้นเอชเอสบีซี โฮลดิงส์ ปรับลง 0.9% เนื่องจากข่าวที่ว่า เอชเอสบีซี โฮลดิงส์ จะการลดจำนวนพนักงานลง 22,000-25,000 ราย ซึ่งเป็นส่วนหนึ่งของการปรับปรุงการดำเนินงานทั่วโลก และจะขายธุรกิจในตุรกีและบราซิล